#  (ھێمن)ی شاعیر



FOTO: 1 Dikteren Hemin- public domain- Lisens falt i det fri

*محەمەد ئەمین شێخولئیسلامی* موکری ناسراو بە **ھێمن** یان **ھێمن موکریانی** شاعیر، نووسەر و وەرگێڕی گەورەی کورد بوو. ھێمن لە بەھاری ١٩٢١ لە دایک بوو و ١٤ی ئەپریلی ١٩٨٦ لە ورمێ کۆچی دوایی کرد.

**سەرەتای ژیانی**

ھێمن لە ڕۆژگارێکدا لە دایک دەبێ کە ڕەزا خان پاشای ئێران بوو. ڕەزا شا لاسایی که‌مال ئاتاتورکی دیکتاتۆری دەکردەوە. جلوبەرگی کوردەواری بە تەواوی قەدەغە کرد و ئەوەندەی لە دەستی ھات، سووکایەتی بە خەڵک کرد. ھێمن له‌ ناو سیسته‌مێکی دیکتاتۆری و نایەکسانی گەورە دەبێ.

لە کاتی منداڵیدا باوکی دەینێرێتە شاری مەھاباد و لە قوتابخانەی (سەعادەت)ی ئەو شارە دەست بە خوێندن دەکات. ھێمنێکی لادێی کە جگە لە زمانی کوردی ھیچ زمانێکی دیکەی نەدەزانی و لەم قوتابخانەیه‌ش کەس نەیدەتوانی بە زمانی کوردی قسە بکات، منداڵان گاڵتەیان پێدەکرد و پێان دەگووت کرمانج، چونکە ئەو کاتە لە مەھاباد بە خەڵکی لادێییان دەگوت کرمانج .مه‌به‌ستیان ئه‌وه‌ بوو، که‌ خه‌ڵکی لادێ نه‌زان و نه‌خوێنده‌وارن و شایه‌نی ئه‌وه‌ نین بێنه‌ شار و بخوێنن. ھێمن ئەو ساڵە خوێندن بە سەرکەوتوویی ته‌واودەکا و ھاوین دەگەڕێتەوە بۆ دێیه‌که‌ی خۆیان.

**ژیانی سیاسی**
ناوی ھێمن دەگەڕێتەوە بۆ ئەو کاتەی کە لە کۆمەڵەی ژێ-کاف (واتە ژیانەوەی کوردستان) و کۆماری کوردستاندا وەکوو پێشمەرگەیەک خزمەتی بە نەتەوەکەی دەکرد و لە نێو تێکۆشەرانی ئەو سەردەمەدا، کە ھەر یەکەی ناوێکی نھێنییان ھەبوو، ئه‌ویش بە *ھێمن* ناسرا و ھەر وەکوو بۆخۆی دەڵێ:

(من ھیچ لە پێشمەرگایەتی حاڵی نەبووم و ھیچ کەڵکێکم لێ وەرنەگرت، تەنیا ئەو خێرەی بۆ من ھەبووە، ئەویش کە ئەو ناوە دوورودرێژەی لە کۆڵ کردمه‌وه‌).

لە ساڵی1942 لە شاری مەھاباد کۆمەڵەی ژێ-کاف دادەمەزرێ. ھێمن دەبێتە ئەندامی ئەو کۆمەڵەیە و شەو وڕۆژ لە بیری ئەوە‌دا دەبێ کە چی بۆ ئەو کۆمەڵەیە بکات. ھێمن لەو کۆمەڵەیەدا دەبێتە دەستەی نووسەرانی گۆڤاری نیشتمان و دوایش گۆڤاری ئاوات.

لەگه‌ڵ دامه‌زراندنی کۆماری مه‌هاباددا هێمن کار بۆ دانانی کتێبی کوردی بۆ قووتابخانه‌کانی کوردستان کردووە. لە گۆڤارەکانی ئەوکاته‌دا وەک کوردستان، ھاواری کورد، ھاواری نیشتمان، گڕوگاڵی منداڵان و ھەڵاڵەدا شیعر و وتاری بڵاو کردۆتەوە.

ھێمن وەک شاعیرێکی نەتەوه‌یی و کۆمەڵایەتی بیر و باوەڕی خەڵکی بۆ لای خۆی ڕاکێشابوو، چونکە شیعره‌کانی ببوونە ئاوێنەی دڵی کۆمەڵانی گەل و دەربڕی بیر و ئاواتیان. ھێمن کاری بۆ خاوێن کردنەوە و پەرە پێدانی زمانی زگماکی کوردی کردووه‌. شیعره‌کانی بە زمانێکی کوردی ڕه‌وان دەنووسییه‌وه‌ و بەزمانی گەل دەدوا.

**نووسین و بەرھەمەکان**

هێمن به‌ گشتی له‌ شیعره‌کانیدا هه‌وڵی ده‌دا ئازاره‌کانی مرۆڤی کورد وکێشه‌ جۆراوجۆره‌کانی بکات باس بکات. شیعری بۆ چینی زه‌حمه‌تکێشان و مرۆڤی کوردی ده‌ستبه‌سه‌ر ده‌نووسی. هه‌وڵی ده‌دا کولتووری کوردی ببوژێنێته‌وه‌ و به‌ دنیای بناسێنیت. ھێمن دەنگی بەرزی ئازادی، ئاشتی و دیموکراسی خوازی کورد بوو. خوازیاری یەکیەتی گەلان بوو. کوردایەتی ھێمن، مرۆڤایەتی بوو. شاعیری جوان پەرستی و سروشت بوو. عاشقی دڵ پڕ لە ئەوین و خۆشەویستی وڵاتەکەی بوو که‌ کوردستانه‌.

هێمنی شاعیر، ناخۆشی و شینی یەکجار زۆر دیوە، بەڵام شادی و کامەرانی بە دەگمەنیش نەدیوە و ئەزانێ شادی ھەیە، بەڵام ھێمنی خەمبار نەدیوە. هه‌ر بۆیه‌ له‌ شێعرێکیدا دەڵێ:

شینم زۆر گێڕاوە، شادیم کەم دیوە، ئەڵێن شادی ھەیە، بەڵام نەمدیوە.‌

 کاتێک که‌ شیعره‌کانی هێمن ده‌خوێنینه‌وه‌ ده‌بینین زۆربەی زۆری خه‌مبارانه‌یه‌، خەم کاری زۆری تێکردووە. ھێمن شاعیری گەل ، شاعیری عیشق و ئازادی، دڵە گەورەکەی ھەتا ئەو رۆژەی لە لێدان کەوت، بۆ گەلەکەی و ئازادی نیشتمان لێی دا. ئه‌وه‌تا له‌ هۆنراوه‌ی (کوردم ئه‌من)دا ده‌ڵێت:

گه‌رچی توشـی ڕه‌نجه‌ڕۆی و حه‌سـره‌ت و ده‌ردم ئه‌مـــن\*\*\*

 قه‌ت له‌ ده‌ست ئه‌م چه‌رخه‌ سپڵه‌ نابه‌زم، مه‌ردم ئه‌مــن\*\*\*

 ئاشــــقی چــاوی کـــه‌ژاڵ و گــه‌ردنی پــــڕ خـــاڵ نیــــم\*\*\*

 ئاشــــقی کـــێـــو و تـــه‌لان و بــه‌نـــده‌ن و بـه‌ردم ئه‌مــن\*\*\*

گـــه‌ر لــه‌ برســان و له‌به‌ر بێ به‌رگی ئیمڕۆ ڕه‌ق هه‌ڵێــم\*\*\*

 نــۆکـه‌ری بێــگانـه‌ نـاکــه‌م تــا لـه‌ ســه‌ر هـــه‌ردم ئه‌مــن\*\*\*

مــن لــه‌ زنــجــیــر و تـــه‌نــاف و دار و بــه‌نــد بــاکــم نیــه‌\*\*\*

 لــه‌ت لــه‌تم کـه‌ن، بمکوژن، هێشتا ئه‌ڵێم کوردم ئه‌مــن\*\*\*

ھێمن لە ساڵی 1986 بۆ ھەمیشە ماڵئاوایی لێ‌کردین و لەسەر وەسیەتی خۆی لە گۆڕستانی بوداق‌سوڵتانی شاری مەھاباد بە خاکیان سپارد.